ନୂଆଦିଲ୍ଲୀ ୨୪/୦୧ଃ ଦେଶରେ ନୂଆ କୃଷି ଆଇନକୁ ନେଇ ଦୀର୍ଘ ଦିନ ହେଲା ବିରୋଧ ପ୍ରଦର୍ଶନ ଜାରି ରହିଛି। ନୂଆ କୃଷି ଆଇନ୍ ପ୍ରତ୍ୟାହାର ପାଇଁ କେନ୍ଦ୍ର ସରକାର ରାଜି ନଥିବା ବେଳେ ଦାବି ପୂରଣ ନହେଲେ ଘରକୁ ଫେରିବୁନି ବୋଲି ଅଡ଼ି ବସିଛନ୍ତି ହଜାର ହଜାର କୃଷକ। ଏହାରି ଭିତରେ ପଞ୍ଜାବର ଜଣେ କୃଷକ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ମା' ହୀରାବେନ ମୋଦିଙ୍କୁ ଭାବନାତ୍ମକ ଚିଠି ଲେଖିଛନ୍ତି।
ଅବୁଝା ପୁଅକୁ ଜଣେ ମା' ଯେମିତି ବୁଝାଇଥାଏ ଠିକ୍ ସେମିତି ନୂଆ କୃଷି ଆଇନ୍ ପ୍ରତ୍ୟାହାର କରିବାକୁ ମୋଦିଙ୍କୁ କହିବାକୁ ହୀରାବନେଙ୍କୁ ଚିଠିରେ ଲେଖିଛନ୍ତି ଚାଷୀ। ୩ ନୂଆ କୃଷି ଆଇନ୍ ପାଇଁ ଦେଶରେ ଆନ୍ଦୋଳନ ହେଉଛି। ପତ୍ର ମାଧ୍ୟମରେ ସେ ଆଶା ବ୍ୟକ୍ତ କରିଛନ୍ତି ଯେ, ପିଏମ ନରେନ୍ଦ୍ର ମୋଦିଙ୍କ ମନ ପରିବର୍ତ୍ତନ ପାଇଁ ହୀରାବେନ ସମସ୍ତ ପ୍ରକାର ସାମର୍ଥ୍ୟ ଲଗାଇବେ ଯେମତି ଜଣେ ମା' କରେ। ତେବେ ଏହି ଚିଠିଟି ପଞ୍ଜାବର ଫିରୋଜପୁର ଜିଲ୍ଲାର ହରପ୍ରୀତ ସିଂହ ଲେଖିଥିବା ଜଣାପଡ଼ିଛି।
ହରପ୍ରୀତ ସିଂହ ମଧ୍ୟ ନୂଆ କୃଷି ଆଇନ୍ ବିରୋଧରେ ଲଢ଼େଇ କରୁଛନ୍ତି। ସେ ସିମଲାରେ ବିନା ଅନୁମତି ଶହ ଶହ ଚାଷୀଙ୍କ ସହ ଆନ୍ଦୋଳନ କରୁଥିବା ବେଳେ ତାଙ୍କୁ ପୋଲିସ ଗିରଫ କରିଥିଲା। ଗୋଟିଏ ଦିନ ଜେଲ୍ରେ ରହିବା ପରେ ବେଲ୍ରେ ମୁକୁଳିଥିଲେ ହରପ୍ରୀତ।
